Manises adequa dos camins a la urbanització Montemayor 2
24 de octubre de 2024

• Les actuacions de condicionament del camí del Barranquet de Montemayor i del camí de la Caseta de l’Algepser suposen una inversió de 30.000 euros

Manises, 24 d'octubre de 2024.- L'Ajuntament de Manises, a través de la Regidoria d'Urbanisme, ha iniciat els treballs de neteja, condicionament i adequació del camí del Barranquet de Montemayor i del camí de la Caseta de l’Algepser, tots dos situats a la urbanització Montemayor 2, amb una inversió de 30.000 euros.

El regidor d'Urbanisme, Guillermo Martínez, ha manifestat que “des de la Regidoria d'Urbanisme s'han anat implementant mesures per a solucionar els problemes que patien els veïns davant possibles emergències”. “La millora dels camins facilitarà el trànsit dels veïns però també els accessos als vehicles d'emergències quan siga necessari”, ha afegit Martínez.

Les obres de condicionament del camí Barranquet de Montemayor i del camí de la Caseta de l’Algepser afectaran uns 120 metres longitudinals de via pública, per a adequar-los a les necessitats del veïnat i millorar d'aquesta manera els accessos a la pròpia urbanització Montemayor 2. L'habilitació d'aquests dos carrers permetrà també resoldre problemes amb les aigües pluvials a causa de les imperfeccions del sòl actual.

En concret, les obres consistiran en una primera actuació de neteja i preparació de marges, així com delimitació dels trams i demolició del paviment existent amb mitjans mecànics, inclosa l'excavació de la base. A continuació, s'estendrà una capa de llast natural calcària sobre la plataforma regularitzada. Després, s'executarà el ferm de formigó amb juntes de dilatació transversals fins a recuperar l'horitzontalitat i continuïtat amb el camí original.